A karukok imái a Shasta-hegyen érnek célba.
Mi imádság közben nem az ég, hanem a Shasta-hegy felé nézünk.
Őslakosokként hiszünk abban,
hogy jobb, ha az ember bizonyos helyektől távol tartja magát.
A Shasta-hegy csúcsa és az azt körülvevő vidék ugyanis
a szellememberek birodalma.
Az őslakosok szerint
a Shasta-hegy nem más, mint egy, a teremtő által létrehozott templom.
És ahogy egy templom bizonyos részeibe sem léphet be akárki,
úgy az erdő fölé sem merészkedhet halandó.
Az őslakosok szerint ha bármi oda épül,
azt a hegy elpusztítja.
1959-ben egy befektetőcsoport
földet bérelt a Shasta-Trinity Nemzeti Parktól,
hogy megépítsék a Ski Bowlt, az USA legnagyobb síközpontját
a Shasta-hegy tetején.
A Shasta-hegy egy szent hegy.
A síközpont építése pedig megsértette a hegy szentségét.
1971-ben a szálloda kigyulladt, és porig égett.
Ezután egy hatalmas lavina a fő síliftet is elsodorta.
Az emberek azt hiszik, okosabbak a természetnél.
Pedig rossz hírem van.
Sosem az ember nyer.
Ez a hegy olyan titkokat rejt,
amiket az emberek sosem fognak megérteni.
A KÜLÖNÖS AKTÁK MÉG TÖBB KÉRDÉST VETNEK FEL
MEGMAGYARÁZHATATLAN JELENSÉGEK AKTÁI
Észak-Kaliforniában a Shasta-hegy
több mint 4200 méterrel emelkedik a tenger szintje fölé.
A hegyet övező rejtélyek azonban messze túlmutatnak a síparadicsom pusztulásán.
A Shasta-hegyet évezredek óta fontos spirituális központnak tartják.
Több zarándok is állítja, hogy a hely szólította őket ide.
Vajon csak véletlen egybeesés, vagy a hegy valóban olyan erővel bír,
ami túlmutat azon, amit ésszel felfoghatunk?
LEHETSÉGES FORGATÓKÖNYVEK MILYEN ERŐVEL BÍR A HEGY?
Ezen a vidéken évezredeken át őslakosok éltek.
A Shasta-hegyet karuk nyelven úgy hívjuk, Úytaahkoo, azaz „fehér hegy”.
A karuk törzsi gyakorlatok is erről a helyről erednek.
Az eredettörténetünk szerint kezdetben csak szellememberek jártak a Földön.
A nagy átalakulás idején azonban
a szellememberek egy része állatokká,
sziklákká, fákká, vizekké változott,
így alakult ki a minket körülvevő természet.
Néhány szellemember pedig emberré változott.
Nagyon fontos, hogy az emberek kapcsolatban álljanak
a hegyekkel és a szellememberekkel.
Az ember és a természet nem két különálló dolog.
Szorosan összekapcsolódnak, és függenek egymástól.
Kalifornia északi része egy rendkívül ritkán lakott terület.
Egy végeláthatatlan nyílt vidék termőföldekkel.
Ennek a közepén találjuk a Shasta-hegyet,
és a hegy lábánál terül el
Mount Shasta városa, ami igencsak különbözik a környező településektől.
Meglepően sokféle ember él együtt
egy mindössze 3600 lelket számláló közösségben.
A világ minden tájáról jönnek ide hegyet mászni,
de más szabadidős tevékenységekhez is kivételes lehetőségeket kínál a város.
Ugyanakkor az ide látogatók mintegy 50%-a
valamilyen spirituális okból látogat ide.
Kis lélekszáma ellenére Mount Shastába évente több mint 25 000 turista érkezik.
Sokan a közösségi médiában számolnak be
a városban tapasztalt egyedi, spirituális élményeikről.
Kísérjetek el a legnagyobb csillagkapuhoz!
Most bukkantam rá erre a gyönyörű fára, és mint kiderült, ez egy időkapu.
Engedjük be a fényt a szívünkbe!
SHASTA-HEGYI ARKTÚRIAI ÉS PLEJÁDI TRANSZMISSZIÓ
A Shasta-hegy egy globális, eklektikus olvasztótégelye
a spiritualitás minden formájának.
Egyesek a New Age Mekkájaként emlegetik.
Mindenkit más vonz ide.
Én már több mint 20 éve élek itt.
A Shasta-hegyről tinédzserként hallottam először,
amikor még Utah államban éltem.
Egyesek arról számoltak be,
hogy furcsa entitásokat, spirituális jelenéseket láttak a hegyen,
mások egy elveszett civilizációról meséltek, ami lenyűgözött.
A Shasta-hegy egyfajta forgóajtó a paranormális világhoz.
Bármi átjöhet rajta, ami spirituális természetű.
A Shasta-hegyet körülvevő vadont
barlangok és alagutak ezrei hálózzák be.
A Pluto-barlang van a legközelebb a hegyhez.
Ez a hely olykor elég nyomasztó tud lenni. Olyan, mintha valaki figyelne.
Az ember néha lát valamit a szeme sarkából,
és érzi, hogy valaki van odalent.
Többen állítják, hogy láttak dolgokat, amelyek átmentek a sziklafalon.
Mintha lett volna ott egy ajtó.
Legendák mindig is léteztek
valamiféle szellembirodalomról, amelyhez a hegyen keresztül vezet az út.
A Pluto-barlangban állítólag van egy ajtó,
amely egy Lemúria nevű letűnt civilizáció birodalmához vezet.
CSENDES-ÓCEÁN
Lemúria letűnt civilizációja a Shasta-hegy egyik legrégebbi legendája.
Ám sokan úgy tartják, hogy Lemúria története nem csak mítosz.
De vajon milyen titkokat rejtenek a hegy barlangjai?
VAJON A SHASTA-HEGY EGY FÖLDALATTI CIVILIZÁCIÓNAK KÖSZÖNHETI AZ EREJÉT?
Sokak szerint van egy elő civilizáció,
egy hatalmas város a Shasta-hegy alatt.
Ez egy rendkívüli elképzelés.
A legenda szerint
Lemúria egy ősi kontinens volt, ahol egy intelligens faj élt.
Ám Lemúria elpusztult.
Egyesek szerint háború tört ki.
Mások szerint a kontinens az óceán fenekére süllyedt.
Bármi is volt az oka, a lemúriaiaknak menekülnie kellett.
Sokak szerint végül sikerült eljutniuk a Shasta-hegyig,
ahol új birodalmat építettek a hegy mélyén.
Régóta keresem az igazságot.
Mormon családban nőttem fel,
és életem első 19 évében a mormon hit szerint is éltem.
Az útkeresésem során azonban rábukkantam Lemúriára.
Lemúria sokban hasonlít a mi világunkra,
de sokkal fenségesebb annál.
Minden meseszép, a vízesések zöldben és rózsaszínben pompáznak,
és mindent átjár a mély, őszinte szeretet.
Lemúriában nincsenek negatív energiák.
Legtöbben úgy tartják, hogy a lemúriaiak magasabbak az átlagembernél.
Fehér bőrű, kék szemű, szőke hajú, északi kinézetű lények.
Egyesek szerint, amikor a lemúriaiak leköltöztek a föld alá,
a városukat Telosznak nevezték el.
Manapság sokan egybe is mossák a két helységnevet.
TELOSZ
Lemúria vagy Telosz bejáratának pontos helye körül
meglehetősen sok a vita.
Vannak, akik konkrét, fizikai bejáratot keresnek,
és állítólag ebből több is van.
Valószínűleg hamar találnánk olyasvalakit, aki jó pénzért
örömmel el is vezetne az egyikhez.
De a legtöbben mégis egy nem fizikai bejáratról beszélnek.
Szerintük meditáció és lelki gyakorlatok által
nyerhetünk bebocsáttatást.
Ez valami New Age-elmélet, amivel igazából nincs semmi baj.
Az őslakosoknak is vannak történetei a kis emberekről,
és a hegyen élő nagy emberekről.
De ők nem használnak semmiféle portált.
Ők egy másik fajhoz tartoznak, amellyel az ember rokonságban áll.
A hegyen élő szellememberekkel való kapcsolat tehát
egy teljesen természetes dolog az ember számára.
Voltak olyan meditációs élményeim,
amelyekben bebocsáttatást nyertem Teloszba.
Én azt tapasztaltam,
hogy a városba a hegyen át lehetett bejutni.
Voltak ott magasabb és alacsonyabb lények is.
Meghatározó élmény volt számomra,
egy valódi spirituális utazás.
A telosziak az ember fejlett változatai,
akiktől lehetőségünk van tanulni, ha kellően nyitottak vagyunk rá.
Az embereket meditáció révén viszem el Telosz földalatti városába.
Egy hölgy, akit elkalauzoltam oda,
pár perc után sírva fakadt, és azt mondta,
sohasem érzett még ilyen szeretetet,
és egész életében ezt kereste.
Teloszba állítólag csak annak van esélye eljutni, aki nyitott,
előítéletektől mentes,
és kellően befogadó.
Akkor talán beléphet Teloszba.
Tudósként én ezt nevetségesnek tartom.
Nem gondolom, hogy Telosz egy létező hely lenne.
Az emberek azért látják, mert látni akarják.
Vagy mert egy adott csoporthoz akarnak tartozni.
De egy ostoba történetnek is lehetnek spirituális következményei.
Az, hogy egyesek eljuthattak a hegy spirituális paradicsomába,
kiváló reklám volt a helyi spirituális közösség számára.
De Lemúria létezése valójában
a zoológia tudományából eredeztethető.
Egy Philip Sclater nevű úriember próbált rájönni arra,
miért hasonlítanak egymásra a madagaszkári és indiai makik.
Azt feltételezte, hogy egykor létezhetett egy szárazföldi hídféleség,
amelyen a makik, vagy más néven lemúrok átkelhettek.
Tehát a helyet is tréfából nevezhette el Lemúriának.
Az elsüllyedt kontinens elmélete talán azért olyan népszerű,
mert az ilyesmi sokak fantáziáját megmozgatja.
Az okkultizmus és miszticizmus is
igyekezett tudományos választ adni Lemúria létezésére,
mégpedig saját spirituális és metafizikai elképzelései szerint.
És ahogy a legendák terjedtek,
újabb és újabb elemek jelentek meg a történetben.
Az Indiai-óceán szárazföldi hídján át vándorló makikból
valószínűleg így lett a csendes-óceáni elsüllyedt civilizáció,
mely a Shasta-hegy mélyén talált menedéket.
A történet középpontjában ma már valamiféle misztikus rend áll,
amely a hegy belsejében él.
És ha rájuk tudunk hangolódni, tudjuk, hol keressük őket,
és spirituálisan is elég fejlettek vagyunk,
elképzelhető, hogy bebocsáttatást nyerünk.
Örülnék, ha valóban egy ősi civilizáció élne a hegyben,
rendkívül érdekes volna, de kétlem, hogy így lenne.
Őszintén kétlem.
Ha lenne odabent egy akkora üreg, a hegy azonnal süllyedni kezdene.
Az elmélet geológiailag is képtelenség.
Ez sokkal inkább egy tudományos-fantasztikus fikció.
Ha valóban élnek telosziak a Shasta-hegy mélyén,
felmerül a kérdés, hogy vajon hogy kerültek oda.
Egyesek szerint azonban a hegy nem csak Telosznak ad otthont,
hanem egy csillagkaput is rejt.
VAJON A SHASTA-HEGY EREJE FÖLDÖNKÍVÜLI EREDETŰ?
Én úgy gondolom, a telosziak valójában földönkívüliek.
A Shasta-hegy a csillagközi utazások és kommunikáció epicentruma.
Olyan, mint egy intergalaktikus reptér.
A Shasta-hegyen rendkívül gyakoriak az ufóészlelések.
Már-már szokatlan, ha nem látni semmilyen aktivitást.
Még 1992-ben történt, hogy egyik este
egy barátommal úgy döntöttünk,
elmegyünk csillagokat nézni a hegy keleti oldalára.
A kocsi platóján feküdtünk,
és csak bámultuk az eget.
Egyszer csak megpillantottunk három csillagot.
Szabályos háromszöget alkottak.
Mint kiderült, egy portál volt. Egy átjáró a hipertérben.
A csillagok hirtelen felvillantak,
és a háromszög közepén olyasmit láttunk,
mint mikor az ember felráz egy kólásüveget, és lepattintja a kupakot.
Mintha kitört volna belőle az energia.
Megjelent egy ufó,
majd egy pillanatra megállt, hogy teljesen materializálódjon.
Ezután jobbra fordult, és eltűnt a hegy oldalában.
Csak úgy kinyílt egy ajtó a sziklafalban,
ami addig rejtve volt.
Pedig első ránézésre nem volt ott semmi, csak a sziklafal.
Tizenöt perc múlva egy másik űrhajó is előbukkant,
és ugyanazt tette, mint az első.
Három órán át néztük.
Összesen kilenc űrhajó jelent meg, és tűnt el a hegyoldalban.
Lenyűgöző volt.
Én úgy gondolom, a külvilágiak azért vannak itt,
hogy megfigyeljék, hogyan fejlődünk,
és megóvjanak minket attól, hogy elpusztítsuk magunkat
és esetleg más civilizációkat is.
Úgy gondolom, hogy a földönkívüliek megmutatják azt, hol tarthatnánk mi is.
Okkal látjuk őket, azért, hogy tudatosuljon bennünk,
nem mi vagyunk itt az egyetlen életforma.
Vagyis ha meglátjuk őket,
nem szabad félni vagy megijedni tőlük.
Egyszerűen csak észre kell vennünk, hogy nem vagyunk egyedül.
A Shasta-hegy egy tipikus ufóhegy,
valószínűleg a lencsefelhők miatt.
Ez az egyik legjobb hely a lencsefelhők megfigyelésére.
Ezek a hegyeknél képződnek,
ha nedves a levegő, és elég erős a légáramlás.
Amikor a légáram a Shasta-hegy fölé emelkedik,
a levegő kitágul és lehűl a magasban.
Hirtelen megjelenik egy felhő, és amint a légáram továbbhalad,
a levegő összenyomódik, és a felhő eltűnik.
Tehát amit látunk, az egy folyamatosan formát öltő, majd eltűnő légáram.
De sokan azt hiszik, hogy teloszi űrhajók rejtőznek
a lencsefelhők belsejében.
Az ufókról,
idegenekről, és a hegyben élő emberekről szóló történetének hitelessége
erősen megkérdőjelezhető.
De az emberek fantáziája határtalan.
Úgy gondolom, ha egy idegen faj egy felhőben rejtőzködne,
nem olyat választana,
aminek az alakja olyan, mint amit el akar benne rejteni.
Nem mondom, hogy egyáltalán nem hiszek az ilyesmiben.
Igazából semmi sem kizárt.
Szinte bárki, aki feljön ide, valami szokatlan dolgot tapasztal.
És ez alapvetően egy pozitív, egészséges dolog.
De időről időre vannak, akik a sötét oldalra tévednek,
és gonosz dolgokat tesznek.
Bár sokan megvilágosodnak a Shasta-hegyen,
a helynek valójában viharos múltja van.
De vajon miért vonzza a gonosz erőket a hegy?
VAJON A HEGY CSAK ESZKÖZ AZ EMBEREK KIHASZNÁLÁSÁRA?
Számos szekta van, amely a Shasta-hegyre vezeti vissza az eredetét.
Mélységesen felháborít, ha valaki egyértelműen csak kihasznál másokat.
Egy szektavezért könnyű észrevenni,
és Mount Shastában volt belőlük szép számmal.
Ilyen volt Amy Carlson, a Győzött a Szeretet hírhedt vezetője is.
Amy Carlson neve akkor vált ismertté,
amikor extrém tanait és különös halálát
több hírcsatorna és a közösségi média is felkapta.
Hálózsákban, mumifikálódva került elő egy szektavezér holtteste.
A holttestet egy szobában találták felöltözve,
karácsonyi izzókkal feldíszítve, szemhéján csillogó sminkkel.
Carlson azt vallotta, hogy már több száz életet leélt,
és egykor ő volt Marilyn Monroe, Kleopátra és Jeanne d'Arc is.
A Győzött a Szeretet vezetőjeként
Amy Carlson büszkén mesélt bizarr hitéről és szokásairól
a televízióban és a közösségi médiában is.
Üdv, szeretetlények!
Itt az Anyaisten,
a Teremtés Anyja, Gaia, a Földanya.
Végre eleredt az eső Mount Shastában!
Tudják, hogy azt állítja, ő maga Jézus Krisztus?
- Igen. - Igen.
Dokumentumokkal is tudja bizonyítani.
Minden atomomnak megparancsoltam, hogy térjenek haza a fénybe.
Az összeesküvésnek vége!
Egoista spiri szutykok, végetek!
Teljesen ledöbbentem, amikor olvastam a hírt az újságban.
Pláne akkor, amikor kiderült, hogy az utolsó ismert tartózkodási helye
16 km-re volt az otthonomtól.
Az ember először nyilván meglepődik,
aztán persze hamar összeáll a kép.
A Győzött a Szeretet azonban nem csak dunsmuiri székhelye által
kapcsolódott a Shasta-hegyhez.
Carlson ugyanis azt is állította, hogy ő Lemúria királynője.
Sok mindent átvettek a New Age-ből.
Lemúriáról is beszéltek, és minden olyasmiről, amit a hegyen látni.
De az ilyen dolgoknak sajnos mindig rossz vége van.
Az elmúlt évtizedekben számos szekta vetette meg a lábát a Shasta-hegyen.
Egy bizonyos Thedra nővér
már az '50-es években azt állította, hogy űrlényekkel áll napi kapcsolatban.
Bár a hölgy Chicagóban élt, a tanai Mount Shastáig is eljutottak.
Megjövendölte,
hogy jön majd egy űrhajó a követőiért,
mielőtt földrengések és más katasztrófák elpusztítják a Földet.
Amikor eljött az idő, a hívek vagyonukat és állásukat feladva követték a nőt.
Mint később kiderült, két szociológus is beszivárgott a chicagói csoportba,
akik azután, hogy az esemény mégsem következett be,
ki akarták deríteni, mi lesz ezután a hívekkel.
És láss csodát!
Mindenki úgy vélekedett, hogy a szeretet mentette meg őket a katasztrófától,
és még inkább hittek Thedra nővér szavaiban és az űrlényekben.
A szociológusok ekkor alkották meg a kognitív disszonancia fogalmát.
Az embereket teljesen elvakította a hitük,
így azt sem akarták belátni, hogy tévedtek.
Később Thedra nővér is Mount Shastába költözött.
Számos követője lett, tanult emberek is mellé álltak.
De igazából ez nem intelligencia kérdése,
az igazságot kevés ember képes felismerni.
ENGEDELMESKEDNED KELL
HARLINGENI RENDŐRSÉG
A szektavezérek mind a hatalom megszállottjává válnak.
Olyan spirituális elméleteket alkotnak,
amelyek által képesek irányítani mások viselkedését és gondolkodásmódját.
Ugyanakkor ilyen módon a múlt is könnyedén megmásítható.
Az ember kitalálhat egy történetet,
amivel igazolja azt, hogy joga van egy olyan helyen élni, ami nem is az övé.
Ezen a helyen emberemlékezet óta őslakosok élnek.
A Shasta-hegy az őslakos amerikaiak szent hegye.
Az elképzelés, miszerint a hegy belsejében létezik egy spirituális világ,
eredetileg az itt élő őslakosok kozmológiából és történelemből ered.
Aki eljön a Shasta-hegyhez,
és azt állítja, hogy a lemúriaiak vagy a telosziak
már egymillió éve itt vannak,
az valójában történelmet hamisít.
Az ilyesmivel ártanak az őslakosoknak,
az ő történelmüknek és a hegyhez fűződő kapcsolatuknak.
A barlangban végzett első rituálék is az őslakosokhoz fűződnek.
Szertartásokat, vallási gyakorlatokat végeztek itt,
és amikor a telepesek elfoglalták a területet,
a barlangokat titkos társaságok foglalták el,
ahol okkult rituálékat tartottak a szabadkőműves hagyomány szerint.
Talán a hegy itt volt először valami sötét dolog szemtanúja.
Ez egy titkos társaság műve,
akik a Rézbőrűek Fejlett Rendjének nevezték magukat.
Rendszeresen összegyűltek itt őslakosoknak öltözve,
és gúnyt űztek a helyiek kultúrájából és vallási rituáléiból.
Lenézték őket, gyakorlatilag állatként tekintettek rájuk.
Csupa romlott dolgot műveltek itt.
Az embereknek furcsa elképzeléseik vannak,
amelyekkel igyekeznek megkönnyíteni a földi életüket.
Az őslakosok évezredek óta őrzik a kultúrájukat.
Emberként mind rokonok vagyunk.
Mindnyájan felelősek vagyunk egymásért.
A Shasta-hegyről szóló legendák rejtélyeire talán sosem derül fény.
De vajon lehetséges, hogy ennyi ember ugyanazt az élményt élje át,
vagy az egész csupán a kollektív képzelet szüleménye?
Bárhogy is legyen,
a Shasta-hegyen valami egészen különös dolog történik.
Nem kétlem, hogy van itt valamilyen paranormális
vagy spirituális aktivitás.
Csak épp mindig olyan formát ölt, ami a fejünkben létezik.
És ez lehet ártalmatlan,
de ártalmas is az emberekre nézve.
Semmi sem pótolhatja az érzést, amikor eljössz ide,
és valaki azt mondja melletted, hogy hangokat hall a fejében,
te pedig ránézel, és arra gondolsz: „Ez az ember nem hazudik.”
A legendák ma is bővülnek, tovább élnek, nem tűnnek el,
mert van valami a hely szépségében
és természetességében, ami miatt sokan szokatlan dolgokat tapasztalnak itt.
Bár a narratívák mind hamisak,
mindegyikben van valamiféle tapasztalati igazság.
A megérzéseinkre kell hallgatnunk, hogy megtudjuk, mi rezonál velünk.
Ehhez nyitottság kell.
Gyere el a hegyhez, és tapasztald meg!
Gyere ide, és tárd ki a lelked a lehetőségek előtt!
Ez egy hatalmas rejtély,
és sok mindent nem tudunk arról, ami körülöttünk történik.
De ha magyarázatokat keresnék, az puszta időpazarlás lenne.
Vannak dolgok, amiket nem kell megértenünk.
A feliratot fordította: Usztics Lili